Доктор муһәммәд мурси унтулмас, тарихий нутқини сөзлигән болди. Шуниң билән бир вақитта мисирниң диктаторилиқ түзүмини мәңгү кәлмәскә әвәтиветип, мисирда һәқиқий демократийә түзүминиң йолға қоюлғанлиқини, мисирда башқилар гуман қилғандәк диний дөләт әмәс, бәлки демократик, мәдәний дөләт қурулғанлиқини, мисирдики мусулман, христиан барлиқ пуқраларниң һәқ-һоқуқи қоғдилидиған, радикаллиққа йол қоймастин, оттураһаллиқ вә кәң қорсақлиқ тәрғиб қилинидиған қанунларниң барлиққа кәлгәнликини җакарлиди. Доктор мурсиниң хитаби йиғин иштиракчилириниң диққитини қозғиди вә уларниң көплигән йүзәки чүшәнчилиригә түзитиш бәргән болди. Чүнки мисирда тарихтин буян тунҗи қетим әркин сайлам өткүзүлүп, сайламда мусулман қериндашлар җамаитиниң мәнсуби доктор муһәммәд мурси хәлқ тәрипидин мисирға рәис болуп сайланғинида, кишиләр мисирға гоя оттура әсирләрдә явропада баш көтүргән диний һөкүмдарлиққа яки ирандики диний һакимийәткә охшайдиған бир түзүм келидиған охшайду дәп қалған иди. Әмма қисқа вақит ичидә бу чүшәнчиләр өзгиришкә вә мисирниң истиқбалиға шумлуқ билән қариғанларниң гумани йоққа чиқишқа башлиди. Мурсиниң бирләшкән дөләтләр тәшкилатниң нөвәттики чоң йиғинидики нутқиму көплигән сәлбий көз қарашларни өзгәртивәтти. Чүнки мурсиниң иран тәрәпкә қарап әмәс, бәлки түркийә тәрәпкә қарап илгириләп кетиватқанлиқини һәммә яхши билиду. Униң үстигә мисирда аз вақит ичидә елип берилған ислаһатлар буни испатлап турупту. Мурсиниң йәнә бир муһим сөзи пәләстин һәққидә болуп, униң ‹биз пәләстингә аптономийә тәләп қилимиз, дегән дәврдин өтүп кәттуқ. Бу сөзләрни тәкрарлимаймиз. Биз әмди пәләстингә мустәқил дөләт керәк дегәннила дәймиз дегән сөзлири көп қайил қиларлиқ иди. Пәләстин рәиси мәһмуд аббасму пәләстиндә дөләт қурулуп, исраилийә вә пәләстин дөлитидин ибарәт икки дөләтниң тинчлиқ ичидә өтишини арзу қилидиғанлиқини ейтти. Бу нутуқ пәләстиндики һамасқа охшиған бәзи тәшкилатларниң қаршилиқиға учрисиму, көплигән тәшкилатлар буни қоллайду. Чүнки пәләстин тәшкилатлири ичидә исраилийә дөлитини етирап қилидиғанлар вә қилмайдиғанларму бар.